Məryəm Babayeva

Məryəm Babayeva (tam adı: Babayeva Məryəm Şaqi qızı) — ADMİU-nun Estrada sənəti kafedrasının müdiri, sənətşünaslıq üzrə fəlsəfə doktoru, professor, Əməkdar müəllim.

Məryəm Babayeva 40 proqramın, 3 dərs vəsaiti, 2 metodiki vəsaitin və bir çox məqalənin müəllifidir. 
 Həyatı və təhsili  
Məryəm Babayeva 8 dekabr 1960-cı ildə Sumqayıt şəhərində anadan olmuşdur.

Məryəm Babayeva ilk musiqi təhsilini 1977-1981-ci illərdə Soltan Hacıbəyov adına Sumqayıt musiqi texnikumunda almışdır. O, ali təhsilini 1983-1988-ci illərdə Üzeyir Hacıbəyov adına Azərbaycan Dövlət Konservatoriyasında tamamlamışdır.

 Fəaliyyəti 
Məryəm Babayeva ilk əmək fəaliyyətinə 1981-ci ildə Salyan musiqi məktəbində başlamış və 1983-cü ildən Sumqayıt şəhər 3 saylı musiqi məktəbində davam etdirmişdir. O, 1988-2001-ci illərdə Rusiyanın paytaxtı Moskva şəhərində müxtəlif tədris müəssisələrində işləməklə yanaşı, 1996-1998-ci illərdə Rimski-Korsakov adına Sankt-Peterburq Konservatoriyasında görkəmli musiqişünas alim V.V.Yemelyanovun Vokal-yaradıcılıq laboratoriyasında təhsilini davam etdirmişdir.

28-31 mart 2016-cı il tarixlərində R.M.Qlier adına Kiyev Musiqi İnstitutunda, 14.12.2022-ci il tarixində ADMİU nəzdində olan Humanitar Kollecdə  Məryəm Babayevanın ustad dərsləri keçirilmişdir. 

2001-2002-ci illərdə Sumqayıt Musiqi Texnikumunda, 2002-2008-ci illərdə Bakı şəhər Bülbül adına orta ixtisas musiqi məktəbində vokal sinfində pedaqoji fəaliyyətlə məşğul olmuşdur.

2006-2007-ci təhsil ilindən Azərbaycan Dövlət Mədəniyyət və İncəsənət Universitetində “Musiqi sənəti” fakültəsinin “Estrada və populyar musiqi” kafedrasında elmi-pedaqoji fəaliyyətə başlamış, 2016-cı ildən "Estrada sənəti" kafedrasının müdiri vəzifəsində çalışır.

2007-2013-cü illərdə Azərbaycan Dövlət Uşaq Filarmoniyasında gənc vokalçıların yetişdirilməsində böyük əmək sərf etmişdir.

2004-2014-cü illərdə Azərbaycan Milli Konservatoriyasında "Muğam (xanəndə)" kafedrasında, 2014-2016-cı illərdə “Milli vokal” kafedrasında dosent vəzifəsində çalışmışdır.

Məryəm Babayeva 2011-ci ildən sənətşünaslıq üzrə fəlsəfə doktorudur, 2013-cü ildə Ali Attestasiya Komissiyasının qərarına əsasən dosent elmi adına layiq görülmüşdür.

Məryəm Babayeva böyük sənətkar Rəşid Behbudovun yaradıcılığına həsr edilmiş "Rəşid Behbudovun ifaçılıq üslubu milli və klassik vokal ənənələrinin sintezi kontekstində" adlı ilk tədqiqat işinin, "Rəşid Behbudovun sənətkarlığı" adlı dərs vəsaitinin, "Kamera-konsert ifaçılığında səsin inkişaf mərhələləri" adlı metodik vəsaitin, vokal ifaçılığına dair 40 tədris proqramının və bir çox elmi-nəzəri məqalənin müəllifidir.

 Mükafatları 
 2009-cu il — Azərbaycan Respublikasının əməkdar müəllimi fəxri adı ilə təltif edilmişdir. 
 2014-cü il — Azərbaycan Kütləvi İnformasiya vasitələri işçilərinin Həmkarlar İttifaqı tərəfindən “Qızıl qələm” və “Ustad sənətkar” media mükafatlarına layiq görülmüşdür.

 Kitabları 
 Babayeava, M. Rəşid Behbudovun sənətkarlığı: monoqrafiya. - Bakı: ADMİU, 2012. - 186 s.
 Babayeava, M. Vokalizlər: 2 cilddə. Cild 1: dərs vəsaiti. - Bakı: ADMİU, 2017. - 164 s.
 Babayeava, M. Vokalizlər: 2 cilddə. Cild 2: dərs vəsaiti. - Bakı: ADMİU, 2017. - 182 s.
 Babayeava, M. Kamera-konsert oxunmasında səsin inkişaf etdirilməsi məsələləri: metodik vəsait. - Bakı: ADMİU, 2013. - 124 s.
 Babayeava, M. Populyar və caz musiqisində vokal ifaçılıq məsələləri: metodik vəsait. - Bakı: ADMİU, 2018. - 148 s.

 İstinadlar  

 Xarici keçidlər  
 Davamçı – Məryəm Babayeva
 ADMİU-nun Estrada Sənəti kafedrasında Beynəlxalq Caz Günü ilə bağlı Mədəniyyət tv-nin çəkilişi

Kateqoriya:Yaşayan insanlar
Kateqoriya:Sumqayıtda doğulanlar
Kateqoriya:8 dekabrda doğulanlar
Kateqoriya:Bakı Musiqi Akademiyasının məzunları
Kateqoriya:Azərbaycan Dövlət Mədəniyyət və İncəsənət Universitetinin müəllimləri
Kateqoriya:Azərbaycan Respublikasının əməkdar müəllimləri